CELEX: 32021D2184
Language: sl
Date: 2021-12-06 00:00:00
Title: Izvedbeni sklep Komisije (EU) 2021/2184 z dne 6. decembra 2021 o podaljšanju ukrepov, ki jih je sprejel izvršilni organ Združenega kraljestva Health and Safety Executive za dostopnost na trgu in uporabo petih biocidnih proizvodov za razkuževanje rok, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 8729) (Besedilo v angleškem jeziku je edino verodostojno)

10.12.2021   
               
               
                  SL
               
               
                  Uradni list Evropske unije
               
               
                  L 444/105
               
            
         IZVEDBENI SKLEP KOMISIJE (EU) 2021/2184
         z dne 6. decembra 2021
         o podaljšanju ukrepov, ki jih je sprejel izvršilni organ Združenega kraljestva Health and Safety Executive za dostopnost na trgu in uporabo petih biocidnih proizvodov za razkuževanje rok, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 8729)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 55(1), tretji pododstavek, Uredbe v povezavi s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,
         ob upoštevanju naslednjega:
         
                     (1)
                  
                  
                     Izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko (v nadaljnjem besedilu: pristojni organ Združenega kraljestva), je 11. marca 2021 v skladu s členom 55(1), prvi pododstavek, Uredbe (EU) št. 528/2012 sprejel odločitev, da dovoli dostopnost na trgu in uporabo na Severnem Irskem proizvodov za razkuževanje rok Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle in Cornells Wellness Instant Hand Sanitizer Spray do 8. avgusta 2021 (v nadaljnjem besedilu: ukrep z dne 11. marca 2021). Pristojni organ Združenega kraljestva je 15. marca 2021 sprejel podobno odločitev, s katero je dovolil dostopnost na trgu in uporabo na Severnem Irskem proizvoda za razkuževanje rok Leucillin Family Sanitiser do 2. avgusta 2021 (v nadaljnjem besedilu: ukrep z dne 15. marca 2021). Pristojni organ Združenega kraljestva je v skladu s členom 55(1), drugi pododstavek, navedene uredbe Komisijo in pristojne organe držav članic obvestil o ukrepu z dne 11. marca 2021 in ukrepu z dne 15. marca 2021 ter o razlogih zanju.
                  
               
                     (2)
                  
                  
                     Glede na informacije, ki jih je predložil pristojni organ, sta bila ukrep z dne 11. marca 2021 in ukrep z dne 15. marca 2021 potrebna zaradi varovanja javnega zdravja. Svetovna zdravstvena organizacija (v nadaljnjem besedilu: SZO) je 11. marca 2020 razglasila, da bi izbruh koronavirusne bolezni (COVID-19) lahko označili kot pandemijo. Vlada Združenega kraljestva je tveganje za Združeno kraljestvo razglasila za „visoko“, 23. marca 2020 pa so začeli veljati omejitveni ukrepi. SZO kot alternativo umivanju rok z milom in vodo priporoča uporabo razkužil za roke na osnovi alkohola kot preventivni ukrep proti širjenju COVID-19.
                  
               
                     (3)
                  
                  
                     Proizvodi za razkuževanje rok Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle in Cornells Wellness Instant Hand Sanitizer Spray vsebujejo propan-2-ol kot aktivno snov. Proizvod za razkuževanje Leucillin Family Sanitiser vsebuje kot aktivno snov aktivni klor, sproščen iz natrijevega hipoklorita. Tako propan-2-ol kot aktivni klor, sproščen iz natrijevega hipoklorita, sta odobrena za uporabo v biocidnih proizvodih vrste proizvodov 1 (človekova osebna higiena), kot je opredeljena v Prilogi V k Uredbi (EU) št. 528/2012.
                  
               
                     (4)
                  
                  
                     Od izbruha COVID-19 je povpraševanje po razkužilih za roke v Združenem kraljestvu izjemno veliko, kar je povzročilo neprimerljivo pomanjkanje ponudbe takih proizvodov. Pred ukrepom z dne 11. marca 2021 in ukrepom z dne 15. marca 2021 je bilo v Združenem kraljestvu v skladu z Uredbo (EU) št. 528/2012 odobrenih zelo malo razkužil za roke. COVID-19 resno ogroža javno zdravje v Združenem kraljestvu, dodatna razkužila za roke pa so ključna v boju proti njegovemu širjenju.
                  
               
                     (5)
                  
                  
                     Komisija je 2. avgusta 2021 prejela utemeljeno zahtevo pristojnega organa Združenega kraljestva za podaljšanje ukrepa z dne 15. marca 2021 v Združenem kraljestvu v zvezi s Severno Irsko v skladu s členom 55(1), tretji pododstavek, Uredbe (EU) št. 528/2012. Komisija je 4. avgusta 2021 prejela podobno utemeljeno zahtevo pristojnega organa za podaljšanje ukrepa z dne 11. marca 2021. Utemeljeni zahtevi sta bili vloženi na podlagi zaskrbljenosti, da bi lahko COVID-19 po prenehanju veljavnosti začasnega dovoljenja ogrozil javno zdravje, in ob upoštevanju, da je omogočanje dodatnih razkužil za roke na trgu bistvenega pomena za obvladovanje nevarnosti, ki jo predstavlja COVID-19.
                  
               
                     (6)
                  
                  
                     Po navedbah pristojnega organa Združenega kraljestva je povpraševanje po dobavnih verigah za razkužila za roke še vedno veliko, zato je razširitev ukrepov v Združenem kraljestvu v zvezi s Severno Irsko potrebna.
                  
               
                     (7)
                  
                  
                     Podjetja, ki so jim bila po razglasitvi pandemije s strani Svetovne zdravstvene organizacije odobrena odstopanja za razkužila za roke v skladu s členom 55(1), prvi pododstavek, Uredbe (EU) št. 528/2012 so bila pozvana, naj čim prej zaprosijo za redno odobritev proizvodov. Vendar pristojni organ Združenega kraljestva doslej ni prejel novih vlog za redno odobritev proizvoda.
                  
               
                     (8)
                  
                  
                     Ker COVID-19 še naprej ogroža javno zdravje in take nevarnosti v Združenem kraljestvu v zvezi s Severno Irsko ni mogoče ustrezno obvladati brez odobritve dostopnosti dodatnih razkužil za roke na trgu, je primerno pristojnemu organu Združenega kraljestva dovoliti podaljšanje navedenih ukrepov v Združenem kraljestvu v zvezi s Severno Irsko.
                  
               
                     (9)
                  
                  
                     Ker sta ukrepa prenehala veljati 2. avgusta 2021 oziroma 8. avgusta 2021, bi moral imeti ta sklep retroaktivni učinek.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko, lahko ukrep, ki omogoča dostopnost na trgu in uporabo biocidnih proizvodov Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle in Cornells Wellness Instant Hand Sanitizer Spray v Združenem kraljestvu v zvezi s Severno Irsko, podaljša do 10. februarja 2023.
         
         
            Člen 2
            Izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko, lahko ukrep, ki omogoča dostopnost na trgu in uporabo biocidnega proizvoda Leucillin Family Sanitiser v Združenem kraljestvu v zvezi s Severno Irsko, podaljša do 4. februarja 2023.
         
         
            Člen 3
            Ta sklep je naslovljen na izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko.
            Člen 1 se uporablja od 9. avgusta 2021.
            Člen 2 se uporablja od 3. avgusta 2021.
         
         
            V Bruslju, 6. decembra 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 167, 27.6.2012, str. 1.